Alar Karis

**Alar Karis** (s. 26. maaliskuuta 1958 Tartto, Viro) on Viron presidentti, jonka Riigikogu valitsi järjestyksessään kuudenneksi tasavallan presidentiksi elokuussa 2021. 

Karis on puoluepoliittisesti sitoutumaton ja koulutukseltaan biologian tohtori, joka on toiminut molekyyligenetiikkaan ja kehitysbiologiaan erikoistuneena eläintieteen professorina. Akateemisen uran lisäksi Karis on toiminut johtavana virkamiehenä. 

Ennen presidenttiyttään Karis toimi Viron kansallismuseon (ERM) johtajana (2018–2021), Viron valtiontalouden tarkastusviraston johtajana (2013–2018), Tarton yliopiston rehtorina (2007–2012) ja Viron maatalousyliopiston rehtorina (2003–2007).

## Tausta ja yksityiselämä

Alar Kariksen isä Harry Karis (1930–2018) oli kasvitieteilijä. Karis valmistui vuonna 1981 Viron maatalousakatemiasta eläinlääketieteen tohtoriksi ja työskenteli 1980-luvulla tutkijana Virossa ja 1990-luvulla Saksassa ja Britanniassa. Vuosina 2007–2012 hän toimi Tarton yliopiston rehtorina, 2013–2018 Viron valtiontaloudentarkastaja. ja vuodesta 2018 lähtien hän on toiminut Viron kansallismuseon johtajana.

Karis avioitui vuonna 1977 historiantutkija Sirje Jädalan (s. 1956) kanssa, ja heillä on kolme lasta. Karis opiskeli nuorena yliopistossa suomea parin vuoden ajan, mutta hänen kielitaitonsa on kuihtunut vähäisen käytön takia. Karis osaa myös sujuvaa englantia ja venäjää, joskin hän on itse myöntänyt tarvitsevansa jonkin verran harjoitusta venäjän kanssa, jota hän ei myöskään ole käyttänyt pitkään aikaan.

## Viron presidenttinä
Karis asettui ehdolle vuoden 2021 presidentinvaaleihin haastamaan istuvaa presidenttiä Kersti Kaljulaidia, ja hänen ehdokkuudelleen ovat esittäneet hyväksyntänsä sekä Viron reformipuolue että myös keskustapuolue. Lopulta Karisilla ei kuitenkaan ollut vastaehdokkaita, mikä herätti kritiikkiä presidentinvaaleja kohtaan.

Karis aloitti presidenttinä 11. lokakuuta 2021. Vain pari päivää tämän jälkeen Karis lähti valtiovierailulle Latviaan. Hänen oli tarkoitus tavata Latvian presidentti Egils Levitsin, mutta hänen sairastuttuaan koronaan, Karis tapasi sen sijaan Saeiman puhemiehen.

Presidenttinä Karis on käyttänyt veto-oikeuttaan pariinkin otteeseen. Joulukuussa 2023 hän kieltäytyi vahvistamasta lakiehdotusta, jonka säätämisprosessin hän oli katsonut lainsäädäntöprosessin vastaiseksi. Asia eteni lopulta perustuslailliseen tuomioistuimeen, joka asettui tukemaan Karisia. Heinäkuussa 2024 Karis kieltäytyi vahvistamasta ajoneuvoveroa koskevaa lakiehdodusta, koska katsoi sen syrjivän vammaisia ja olevan siten perustuslain vastainen. Riigikogu muokkasi esitystään, jonka Karsi sittemmin hyväksyi.

## Kunnianosoituksia

### Virolaiset

*  Valtionvaakunan ritarikunta (suurmestari, 2021)
*  Marianmaan ristin ritarikunta (suurmestari, 2021)
*  Valkoisen Tähden ritarikunta (suurmestari, 2021)
*  Kotkaristin ritarikunta (suurmestari, 2021)
*  Viron Punaisen Ristin ritarikunta (suurmestari, 2021)

Lähde:

### Ulkomaalaiset

*  Leopold II:n ritarikunnan komentaja (Belgia, 2008)
*  Pohjantähti-ritarikunnan komentaja (Ruotsi, 2011)
*  Suomen Leijonan ritarikunnan 1. luokan komentaja (Suomi, 2013)
*  Kansallisen tunnustuksen ristin komentaja (Latvia, 2019)
*  Kolmen Tähden ritarikunnan suurristi (Latvia, 2023)
*  Serafiimiritarikunnan ritari (Ruotsi, 2023)
*  Italian tasavallan ansioritarikunta ketjulla (Italia, 2024)
*  Ruhtinas Jaroslav Viisaan ritarikunnan 1. luokka (Ukraina, 2024)
*  Suomen Valkoisen Ruusun ritarikunta ketjulla (Suomi, 2025)
*  Valkoisen Kotkan ritarikunnan ritari (Puola, 2025)

Lähde:

## Lähteet